വീരമൃത്യു വരിച്ചവരുടെ അഞ്ചിരട്ടി ഭീകരരെ വധിക്കണം അല്ലെങ്കില് ഇന്ത്യക്കാരായ ഒരാള്ക്കും സമാധാനം കിട്ടില്ലെന്നും ശിവസേന മുംബൈ: വീരമൃത്യു വരിച്ച സൈനികരുടെ അഞ്ചിരട്ടി തീവ്രവാദികളെ വധിക്കണമെന്ന് ശിവസേന. കഴിഞ്ഞ ദിവസം കശ്മീരില് നടന്ന ഭീകരാക്രമണത്തില് അഞ്ച് ജവാന്മാര് വീരമൃത്യു വരിച്ചിരുന്നു. ഇതിന് പിന്നാലെയാണ് ഭീകരര്ക്കെതിരെയുള്ള ആക്രമണം കടുപ്പിക്കണമെന്ന നിലപാട് ശിവസേന സ്വീകരിച്ചത്. മുഖപത്രമായ സാമ്നയിലാണ് ഇക്കാര്യങ്ങള് ആവശ്യപ്പെട്ടിരിക്കുന്നത്. ജമ്മു കശ്മീരില് ആര്ട്ടിക്കിള് 370 റദ്ദാക്കിയതോടെ പാകിസ്താന് അനകൂലികള് ശക്തി കാണിച്ച് തുടങ്ങിയതായി ലേഖനത്തില് പറയുന്നു. വ്യത്യസ്ത ആശയങ്ങളില് ജീവിക്കുന്ന കശ്മീര് നിവാസികള്ക്കിടയിലേക്ക് തീവ്രവാദികള് നുഴഞ്ഞു കയറി. അടുത്തിടെ കശ്മീരില് നിരവധി തീവ്രവാദ ആക്രമണങ്ങള് ഉണ്ടായി. ബിസിനസുകാരനായ കശ്മീരി പണ്ഡിറ്റ്, വഴിയോരക്കച്ചവടക്കാരന്, സ്കൂള് അദ്ധ്യാപകര് തുടങ്ങി നിരവധി പേരെ അവര് കൊലപ്പെടുത്തി. നമ്മുടെ സൈനികരേയും അവര് കൊലപ്പെടുത്തി. വീരമൃത്യു വരിച്ച സൈനികരുടെ അഞ്ചിരട്ടി തീവ്രവാദികളെ വധിച്ചില്ലെങ്കില് ഇന്ത്യക്കാരായ ഒരാള്ക്കും സമാധാനം ലഭിക്കില്ല. സുരാന്കോട്ട് ഏറ്റുമുട്ടലില് വീരമൃത്യു വരിച്ചവരുടെ ചോര ഉണങ്ങുന്നതിന് മുന്പ് പ്രതികാരം ചെയ്യണം. അതും അവരുടെ അഞ്ചിരട്ടി ഭീകരരെ വധിച്ച് കൊണ്ടു തന്നെ വേണമെന്നും സാമ്നയില് പറയുന്നു. ഭീകാരക്രമണത്തിന് പിന്നാലെ മുംബൈയില് ശിവസേനയുടെ നേതൃത്വത്തില് പാകിസ്താന് വിരുദ്ധ റാലി നടത്തിയിരുന്നു. പാക് പ്രധാനമന്ത്രി ഇമ്രാന് ഖാന്റെ കോലവും പ്രക്ഷോഭത്തില് പങ്കെടുത്തവര് കത്തിച്ചു. അതേസമയം ഷോപ്പിയാനില് നടന്ന ഏറ്റുമുട്ടലില് നാല് ഭീകരരെ സൈന്യം വധിച്ചു. പ്രദേശത്ത് ഇപ്പോഴും ഏറ്റുമുട്ടല് തുടര്ന്ന് കൊണ്ടിരിക്കുകയാണ്. കശ്മീരില് വഴിയോരക്കച്ചവടക്കാരനെ കൊന്ന തീവ്രവാദിയേയും സൈന്യം വധിച്ചിട്ടുണ്ട്. കൊല്ലപ്പെട്ടവരില് നിന്ന് നിരവധി ആയുധങ്ങളും സ്ഫോടകവസ്തുക്കളും പിടിച്ചെടുത്തിട്ടുണ്ട്. ഷോപ്പിയാനിലെ ഫീറിപ്പോരയിലാണ് ഏറ്റുമുട്ടല് ആരംഭിച്ചത്. രണ്ട് ഭീകരരെ സൈന്യം പിടികൂടിയതായും സൂചനയുണ്ട്. സുരാന്കോട്ട് മേഖലയില് തിരച്ചില് നടത്തുന്നതിനിടെയാണ് ഇന്നലെ സൈന്യത്തിന് നേരെ ഭീകരാക്രമണമുണ്ടായത്. ജൂനിയര് കമ്മീഷന്ഡ് ഓഫീസര് ഉള്പ്പെടെ അഞ്ച് സൈനികരാണ് വീരമൃത്യു വരിച്ചത്. സംഭവത്തിന് പിന്നാലെ സൈന്യം മേഖലയില് തിരച്ചില് ശക്തമാക്കുകയായിരുന്നു.